Il-Marsa se jibqħu jiftakru r-Regatta ta’ Jum il-Viitorja tas-sena 2014 għal ħafna snin hekk kif rebħu ż-żewġ shields b’mod konvinċenti. Huma rebħu kemm ix-Shield tal-Kategorija Open kif ukoll dik tal-kategorija B. Fil-Kategorija Open il-Marsin rebħu l-ewwel tiġrija dik tal-Midalji, daħlu t-tielet fil-frejgatini, l-ewwel għal darb’oħra fid-dgħajjes Ċ tal-Pass b’żewġ imqadef, it-tieni fil-Kajjikku u l-ewwel fl-aħħar tiġrija dik tal-Pass b’erba’ imqadef sabiex akkumulaw total ta’ 76 punt. Fit-tieni post spiċċaw Bormla u fit-tielet post l-Isla. Fil-Kategorija B il-Marsa daħlu t-tieni fl-ewwel tiġrija tal-Pass b’żewġ imqadef, l-ewwel fil-Kajjikki, it-tieni f’tal-Midalji, l-ewwel fil-Frejgatini u l-ewwel fl-aħħar tiġrija tal-Pass b’erba’ imqadef. Kienet Regatta li bdiet u spiċċat fil-ħin stabbilit u dan jawgura tajjeb għar-riforma li mistennija tidħol fis-seħħ sa mis-sena d-dieħla sabiex dan l-avveniment jerġa’ jitkattar fih iktar interess. Il-Marsa kien ilhom disa’ snin ma jirbħu r-Regatta ta’ Jum il-Vitorja waħidehom. Fi tmiem ir-Regatta saret il-preżentazzjoni taż-żewġ shields mis-Segretarju Parlamentari Chris Agius lir-rebbieħa.